Document ID: 32013R0887

DELEGOVANÉ NARIADENIE KOMISIE (EÚ) č. 887/2013
z 11. júla 2013,
ktorým sa nahrádzajú prílohy II a III k nariadeniu Európskeho parlamentu a Rady (EÚ) č. 211/2011 o iniciatíve občanov
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov (1), a najmä na jeho článok 16,
keďže:
(1)
V článku 4 ods. 1 nariadenia (EÚ) č. 211/2011 sa stanovuje, že organizátori sú povinní navrhovanú iniciatívu občanov zaregistrovať v Komisii a poskytnúť informácie stanovené v prílohe II uvedeného nariadenia.
(2)
Je potrebné upraviť informácie v prílohe II s cieľom uľahčiť Komisii overenie splnenia registračných kritérií uvedených v článku 4 ods. 2 písm. a), zaručiť riadne administratívne spracovanie registračných žiadostí a uľahčiť komunikáciu medzi organizátormi a Komisiou počas celého konania týkajúceho sa iniciatívy občanov.
(3)
Šesť členských štátov požiadalo o úpravy údajov požadovaných vo formulároch uvedených v prílohe III k nariadeniu (EÚ) č. 211/2011.
(4)
V súlade s článkom 290 ZFEÚ je Komisia splnomocnená prijímať zmeny príloh II a III k nariadeniu. Pokiaľ ide o prílohu III, Komisia by mala zohľadniť informácie poskytnuté členskými štátmi.
(5)
Viacero organizátorov iniciatív registrovaných v Komisii v súčasnosti zbiera vyhlásenia o podpore v súlade s článkom 5 nariadenia (EÚ) č. 2011/2011 a treba im umožniť používanie formulárov uvedených v prílohe II k tomuto nariadeniu, ako aj ich predchádzajúcich verzií,
PRIJALA TOTO NARIADENIE:
Článok 1
Nariadenie (EÚ) č. 211/2011 sa mení takto:
a)
príloha II sa nahrádza textom uvedeným v prílohe I k tomuto nariadeniu;
b)
príloha III sa nahrádza textom uvedeným v prílohe II k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Formuláre, ktoré sú v súlade s prílohou III k nariadeniu (EÚ) č. 211/2011 vo verzii platnej pred nadobudnutím účinnosti tohto nariadenia, sa môžu naďalej používať na zber vyhlásení o podpore signatárov navrhovaných iniciatív občanov, ktoré boli zaregistrované v súlade s článkom 4 nariadenia (EÚ) č. 211/2011 pred dátumom nadobudnutia účinnosti tohto nariadenia.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 11. júla 2013

Labels: 10
12
15